CELEX: 62010CO0151
Language: fi
Date: 2011-04-07
Title: Unionin tuomioistuimen määräys (kuudes jaosto) 7 päivänä huhtikuuta 2011.#Dai Cugini NV vastaan Rijksdienst voor Sociale Zekerheid.#Ennakkoratkaisupyyntö: Arbeidshof te Antwerpen - Belgia.#Työjärjestyksen 104 artiklan 3 kohdan ensimmäinen alakohta - Direktiivi 97/81/EY - Osa-aikatyötä tekevien ja kokoaikatyötä tekevien työntekijöiden yhdenvertainen kohtelu - Syrjintä - Hallinnollinen este, joka saattaa rajoittaa mahdollisuuksia osa-aikatyöhön - Velvollisuus julkistaa ja säilyttää työsopimukset ja työvuorolistat.#Asia C-151/10.

Unionin tuomioistuimen määräys (kuudes jaosto) 7.4.2011 – Dai Cugini vastaan Rĳksdienst voor Sociale Zekerheid
      (asia C‑151/10)
      Työjärjestyksen 104 artiklan 3 kohdan ensimmäinen alakohta – Direktiivi 97/81/EY – Osa-aikatyötä tekevien ja kokoaikatyötä tekevien työntekijöiden yhdenvertainen kohtelu – Syrjintä – Hallinnollinen este, joka saattaa rajoittaa mahdollisuuksia osa-aikatyöhön – Velvollisuus julkistaa ja säilyttää työsopimukset ja työvuorolistat
      Sosiaalipolitiikka – EAY:n, UNICE:n ja CEEP:n tekemä osa-aikatyötä koskeva puitesopimus – Direktiivi 97/81 – Kansallinen säännöstö, jossa edellytetään osa-aikatyöntekijöiden työsopimusten ja työvuorolistojen säilyttämistä ja julkistamista
         (Neuvoston direktiivin 97/81 liitteessä oleva 4 lauseke ja 5 lausekkeen 1 kohta) (ks. 45, 46, 49, 50, 55 ja 56 kohta sekä
         määräysosa)
      
      Aihe 
      
         
               Ennakkoratkaisupyyntö – Arbeidshof te Antwerpen (Afdeling Hasselt) – Euroopan teollisuuden ja työnantajain keskusjärjestön
                  (UNICE), julkisten yritysten Euroopan keskuksen (CEEP) ja Euroopan ammatillisen yhteisjärjestön (EAY) tekemästä osa-aikatyötä
                  koskevasta puitesopimuksesta 15.12.1997 annetun neuvoston direktiivin 97/81/EY (EYVL 1998, L 14, s. 9) tulkinta – Kansallinen
                  lainsäädäntö, jossa säädetään osa-aikatyöntekijöiden työaikojen julkistamista ja valvontaa koskevasta järjestelmästä, joka
                  edellyttää jokaista työntekijää koskevan täsmällisen työaikakirjanpidon laatimista ja säilyttämistä rikosoikeudellisten tai
                  hallinnollisten seuraamusten uhalla
               
            Ratkaisu 
      
         
                   
               
               
                  
               
               
                  	Euroopan teollisuuden ja työnantajain keskusjärjestön (UNICE), julkisten yritysten Euroopan keskuksen (CEEP) ja Euroopan ammatillisen
                     yhteisjärjestön (EAY) tekemästä osa-aikatyötä koskevasta puitesopimuksesta 15.12.1997 annetun neuvoston direktiivin 97/81/EY
                     liitteenä olevan osa-aikatyötä koskevan puitesopimuksen 4 lauseketta on tulkittava siten, ettei se ole esteenä kansalliselle
                     säännöstölle, jossa työnantajille asetetaan osa-aikatyötä tekevien työntekijöiden työsopimusten ja työvuorolistojen julkistamista
                     ja säilyttämistä koskevia velvoitteita, jos osoitetaan, ettei kyseinen säännöstö johda siihen, että osa-aikatyötä tekeviä
                     työntekijöitä kohdellaan epäedullisemmin kuin samankaltaisessa tilanteessa olevia kokoaikatyötä tekeviä työntekijöitä, taikka,
                     jos sellaista erilaista kohtelua esiintyy, siinä tapauksessa osoitetaan, että se perustuu objektiivisiin syihin eikä se ylitä
                     sitä, mikä on näin tavoiteltujen päämäärien saavuttamiseksi tarpeen.
                  
               
            
         
                   
               
               
                  
               
               
                  	Ennakkoratkaisua pyytäneen tuomioistuimen asiana on erityisesti sovellettavan kansallisen oikeuden kannalta selvittää tarvittavat
                     tosiseikat ja oikeudelliset seikat sen arvioimiseksi, onko tilanne niin sen käsiteltäväksi saatetussa asiassa. 
                  
               
            
         
                   
               
               
                  
               
               
                  	Jos ennakkoratkaisua pyytänyt tuomioistuin päätyy katsomaan pääasian oikeudenkäynnissä käsiteltävän kansallisen säännöstön
                     olevan yhteensopimaton direktiivin 97/81 liitteenä olevan osa-aikatyötä koskevan puitesopimuksen 4 lausekkeen kanssa, saman
                     puitesopimuksen 5 lausekkeen 1 kohtaa on tulkittava siten, että myös se on esteenä sellaiselle säännöstölle.